KIRJALLINEN KYSYMYS E-0665/01 esittäjä(t): Philip Bushill-Matthews (PPE-DE) komissiolle. Lissabonin Eurooppa-neuvosto ja sosiaalisen osallisuuden edistäminen.



Virallinen lehti nro 350 E , 11/12/2001 s. 0027 - 0028



KIRJALLINEN KYSYMYS E-0665/01 esittäjä(t): Philip Bushill-Matthews (PPE-DE) komissiolle (6. maaliskuuta 2001) Aihe: Lissabonin Eurooppa-neuvosto ja sosiaalisen osallisuuden edistäminen Vuonna 2000 Lissabonissa pidetyssä Eurooppa-neuvoston kokouksessa kehotettiin neuvostoa ja komissiota valtavirtaistamaan osallisuuden edistämistä jäsenvaltioiden työllisyys-, koulutus-, terveys- ja asuntopolitiikassa. Mihin konkreettisiin toimiin asiassa on ryhdytty ja mitä toimia yhteisössä on toteutettu rakennerahastojen kautta? Anna Diamantopouloun komission puolesta antama vastaus (6. kesäkuuta 2001) Sosiaalisen osallisuuden edistäminen kuuluu työllisyyden suuntaviivojen tavoitteisiin(1). Suuntaviivassa nro 7 kehotetaan torjumaan kaikenlaista työmarkkinoille sekä koulutukseen pääsyssä esiintyvää syrjintää. Siinä kehotetaan myös kehittämään malleja, jotka sisältävät ehkäiseviä ja aktiivisia poliittisia toimenpiteitä riskialttiiden tai heikommassa asemassa olevien ryhmien ja henkilöiden integroimiseksi työmarkkinoille, jotta vältettäisiin syrjäytyminen ja ns. työssäkäyvän köyhälistön syntyminen. Lisäksi sen mukaan on toteutettava asianmukaisia toimenpiteitä, joilla vastataan työmarkkinoille integroitumiseen liittyviin vammaisten, etnisten vähemmistöjen ja siirtotyöläisten tarpeisiin, ja asetettava tarvittaessa tätä varten kansalliset tavoitteet. Myös monet muut työllisyyden suuntaviivat, jotka liittyvät muun muassa pitkäaikaistyöttömyyden torjumiseen, elinikäiseen oppimiseen, verotus- ja etuusjärjestelmiin sekä yhtäläisiin mahdollisuuksiin, liittyvät tiiviisti sosiaalisen syrjäytymisen torjumiseen. Komissio on kehottanut jäsenvaltioita varmistamaan, että niiden työllisyyspolitiikkaa ja sosiaalisen osallisuuden edistämistä koskevat raportit ovat keskenään johdonmukaisia ja täydentävät toisiaan. Euroopan sosiaalirahastosta 12. heinäkuuta 1999 annetussa Euroopan parlamentin ja neuvoston asetuksessa (EY) N:o 1784/1999(2) määritellään ne viisi toiminta-alaa, joiden kautta Euroopan sosiaalirahasto ESR tukee työmarkkinoita ja henkilöresursseja. Yhdellä näistä toiminta-aloista pyritään edistämään kaikkien yhtäläisiä mahdollisuuksia päästä työmarkkinoille ottaen erityisesti huomioon ne, joita uhkaa sosiaalinen syrjäytyminen. Tämä on hyvä lähtökohta tuettaessa rakennerahastojen ohjelmien kautta sosiaalisen osallisuuden edistämiseen tähtäävää suunnitelmaa, josta päätettiin Lissabonissa pidetyssä Eurooppa-neuvostossa. Vuosina 20002006 ESR investoi noin 60 miljardia henkilöstöön osana Euroopan työmarkkinoiden uudenaikaistamista ja uudistamista(3). Erityishuomiota kiinnitetään syrjäytyneiden ryhmien taloudelliseen ja yhteiskunnalliseen integroitumiseen. Komissio ja jäsenvaltiot päättivät neuvotteluissaan myöntää yli yhdeksän miljardia ESR:n varoja sosiaalisen osallisuuden edistämiseen yhteisössä. Tuki kanavoidaan sellaisen toiminnan kautta, jossa lisätään mahdollisuuksia päästä koulutukseen ja työhön, ja siinä sitoudutaan selvästi puuttumaan digitaalikuilun tuomaan ongelmaan. Euroopan aluekehitysrahasto EAKR tukee osaltaan terveydenhuollon parannuksia tavoitteeseen 1 kuuluvilla alueilla, edellyttäen, että investoinnilla edistetään alueen rakenteellista sopeuttamista(4). Sitoutumista sosiaalisen osallisuuden edistämiseen tarkistetaan rakennerahasto-ohjelmien edetessä. Vuonna 2003 esimerkiksi tehdään arvio ESR:n (myös Equal-aloitteen) vaikutuksista osallisuuden edistämiseen(5). (1) Neuvoston päätös 2001/63/EY, tehty 19. tammikuuta 2001, jäsenvaltioiden työllisyyspolitiikan suuntaviivoista vuodeksi 2001, EYVL L 22, 24.1.2001. (2) Myös Euroopan aluekehitysrahasto EAKR edistää uusien työpaikkojen luomista (Euroopan parlamentin ja neuvoston asetus (EY) N:o 1783/1999, annettu 12. kesäkuuta 1999, EYVL L 213, 13.8.1999). (3) Monissa rakennerahastojen ohjelmissa ESR tekee yhteistyötä muiden yhteisön rahastojen, muun muassa EAKR:n, kanssa. (4) Euroopan parlamentin ja neuvoston asetus (EY) N:o 1261/1999, annettu 21. kesäkuuta 1999, EYVL L 161, 26.6.1999. (5) Komission tiedonanto neuvostolle, Euroopan parlamentille, talous- ja sosiaalikomitealle sekä alueiden komitealle: Sosiaalipoliittinen ohjelma, KOM(2000) 379 lopullinen.